《相逢》
明代·蔡羽

相逢畴昔人，斜暮南山谷。
青子青青衿，为子拂面目。
子衿不易青，三载跂予踧。
功名令人老，歧路何反覆。
今夕聊晤歌，明晨车发速。
车促歌转长，临觞意不足。

作者简介：（?—1541） 明苏州府吴县人，字九逵，以居洞庭西山，称林屋山人，又称左虚子。乡试十四次皆落第，由国子生授南京翰林孔目。好古文，师法先秦、两汉，自视甚高，所作洞庭诸记，欲与柳宗元争胜。有《林屋集》、《南馆集》。